สังคมข่าวหุ้น
*ดัชนีตลาดหุ้นไทยวานนี้ (11 พ.ค. 64) ปิดที่ระดับ 1,578.93 จุด ลดลง 9.22 จุด (-0.58%) มูลค่าการซื้อขาย 102,357.93 ล้านบาท
11 พ.ค. 2564

ย่าหยา
*ดัชนีตลาดหุ้นไทยวานนี้ (11 พ.ค. 64) ปิดที่ระดับ 1,578.93 จุด ลดลง 9.22 จุด (-0.58%) มูลค่าการซื้อขาย 102,357.93 ล้านบาท
*สถานการณ์โควิด-19 นับวันยิ่งบานปลายไม่แผ่วลงเลย จากตัวเลขผู้ติดเชื้อและเสียชีวิตรายวันไม่ลดลงเลย โดยเฉพาะตัวเลขเสียชีวิตวานนี้ (11 พ.ค.) มียอดเสียชีวิตพุ่งสูงสุดกว่า 30 ราย ดูแล้ว “ย่าหยา” เอามือกุมขมับรัว ๆ เลยเจ้าค่ะ หวังให้สถานการณ์เบาบางลงโดยเร็ว
*โควิด-19 ระลอก 3 แลดูเติบโตอย่างสม่ำเสมอ ขณะที่ตลาดหุ้นไทยเดี๋ยวก็ดีเดี๋ยวก็ร้าย เดาใจแทบไม่ถูก ฟากโบรกฯ ฟินันเซีย ไซรัส “วีระวัฒน์ วิโรจน์โภคา” ออกมาให้ความเห็นว่า ตลาดหุ้นไทยผันผวนตามตลาดหุ้นในภูมิภาคเอเชียจากแรงขายหุ้นในกลุ่มเทคโนโลยี ทำให้ตลาดในแถบเอเชียเหนือและตลาดแถบตะวันออกร่วงถึง 2% ขณะที่ตลาดบ้านเรามีหุ้นที่เกี่ยวข้องกับเทคโนโลยีน้อย จึงไม่ค่อยรับผลกระทบเท่าไร
*แม้ตลาดหุ้นไทยวานนี้เปิดมาดูไม่ค่อยสดใสไปทั้งวัน แต่ก็ยังไม่หลุดดัชนี 1,550 จุด แม้ว่าดัชนีปรับตัวลดลงระหว่างวันมากถึง 16 จุด ก่อนดีดตัวขึ้นมา ทำให้ปิดตลาดวานนี้ติดลบเพียง 9.22 จุด
*ช่วงนี้ดูท่าหุ้นกลุ่มอสังหาฯ จะเข้าตารายใหญ่จน “สันติ โกวิทจินดาชัย” ดอดเข้าเก็บหุ้นบริษัท ปริญสิริ จำกัด (มหาชน) หรือ PRIN เข้าพอร์ตเพิ่มอีก 1.6028% รวมถือในมือ 5.2107%
*หุ้นบริษัท เงินติดล้อ จำกัด (มหาชน) หรือ TIDLOR แซ่บสมชื่อ “ติดล้อ” ไม่เบา เปิดเทรดวันแรก (10 พ.ค. 64) นักลงทุนตอบรับล้นหลามดันมูลค่าการซื้อขายหุ้นทะลัก ติดชาร์ตอันดับ 1 เป็นหุ้นที่มีมูลค่าการซื้อขายสูงสุดของวันกว่า 3.3 หมื่นล้านบาท และปิดการซื้อขายสิ้นวันที่ราคา 45.75 บาทต่อหุ้นปรับเพิ่มขึ้น 25.34% จากราคา IPO ที่ 36.50 บาทต่อหุ้น “ปิยะศักดิ์ อุกฤษฎ์นุกูล” กรรมการผู้จัดการใหญ่ TIDLOR เป็นปลื้มเลยทีเดียว
*หุ้นบริษัท เอสซีจี แพคเกจจิ้ง จำกัด (มหาชน) หรือ SCGP ช่วงนี้เนื้อหอมน่าดู หลังโบรกฯ ต่างมองผลงานตลอดทั้งปี 2564 ออกมาสวยไม่น้อย พากันเชียร์ “ซื้อ” พร้อมลุ้นเข้าคำนวณ MSCI รอบนี้ “วิชาญ จิตร์ภักดี” ประธานเจ้าหน้าที่บริหาร SCGP ว่าไงดีเจ้าคะ
*ข่าวดีฝั่งบริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE ก็มีเหมือนกัน เห็นว่าชนะประมูลโรงไฟฟ้าขยะ 2 แห่งในจังหวัดอุดรธานีและจังหวัดนครราชสีมา ภายใต้สัญญาโครงการแบบ Build-Own-Operate (BOO) อายุ 25 ปี โดยโรงไฟฟ้าพลังงานขยะชุมชนสำหรับโครงการนี้ คาดว่าจะมีกำลังการผลิตติดตั้ง 9.9 เมกะวัตต์ และกำลังผลิตเสนอขายตามสัญญาซื้อขายไฟฟ้า (PPA) 8.0 เมกะวัตต์ “จิรฐา ทรงเมตตา” ประธานกรรมการบริหาร ACE คงยิ้มแก้มปริน่าดู
*ด้าน “ธนิน ศรีเศรษฐี” ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD แจ้งข่าวดีธุรกิจโค้งแรกของปี หลังทำรายได้และกำไรโตพุ่งรับเทรนด์ดูแลสุขภาพ ดันกลุ่มผลิตภัณฑ์เสริมอาหารเติบโตโดดเด่น ทำให้ไตรมาส 1/2564 กวาดรายได้จากการขาย 411.9 ล้านบาท เพิ่มขึ้น 70.3 ล้านบาท พร้อมลุยธุรกิจกัญชงหากได้ใบอนุญาตจากทาง อย. อย่างเป็นทางการ งานนี้น่าจับตา DOD ไม่น้อยเชียวละ
*ด้าน “สวิจักร์ โลจายะ” ประธานกรรมการ บริษัท เอเวอร์แลนด์ จำกัด (มหาชน) หรือ EVER ออกมายาหอมธุรกิจเบา ๆ พร้อมการันตีรายได้ปีนี้โตแน่ จากการตุน Backlog กว่า 3 พันล้านบาท ซึ่งจะทยอยรับรู้ไปจนถึงปี 2565 เชียวนะ แถมเจ้าตัวบอกว่า ไม่ให้เสียโอกาส ขอเดินหน้าเปิดโครงการแนวราบต่อเนื่องจากปีก่อน เพราะยังมองว่าเป็นตลาดที่ยังเติบโตได้อย่างแข็งแกร่งจากกำลังซื้อที่แท้จริง ท่ามกลางสถานการณ์การแพร่ระบาดไวรัสโควิด-19 ระลอกใหม่
*ด้าน“อภิรัตน์ ธีระรุจินนท์” รองกรรมการผู้จัดการ บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ออกมาอวดผลงาน Q1/64 มีกำไรเพิ่มขึ้น 61.36% งานนี้ได้อานิสงส์จากการเติบโตตามดีมานด์บรรจุภัณฑ์ช่วงโควิด-19 เล็งปรับราคาขายเพิ่มตามราคาเม็ดพลาสติกในตลาดโลกที่ปรับตัวขึ้นประมาณ 20-30%